വയലട കുടുംബാരോഗ്യ കേന്ദ്രം ഉദ്ഘാടനം നാളെ ബാലുശ്ശേരി: പനങ്ങാട് ഗ്രാമ പഞ്ചായത്തിനു കീഴിലുള്ള വയലട കുടുംബാരോഗ്യ കേന്ദ്രത്തിന്റെ ഉദ്ഘാടനം നാളെ രാവിലെ 10 ന് ആരോഗ്യ മന്ത്രി വീണാ ജോര്ജ്ജ് വീഡിയോ കോണ്ഫറന്സ് വഴി ഉദ്ഘാടനം ചെയ്യും. പ്രാഥമികാരോഗ്യ കേന്ദ്രമായിരുന്ന വയലട ആശുപത്രി സംസ്ഥാന സര്ക്കാര് ആര്ദ്രം മിഷനില് ഉള്പ്പെടുത്തിയാണ് പനങ്ങാട് പഞ്ചായത്തിലെ രണ്ടാമത്തെ കുടുംബാരോഗ്യ കേന്ദ്രമായി കേന്ദ്രം ഉയര്ത്തിയത്. മലയോര ഗ്രാമമായ വയലടയില് ആരോഗ്യ കേന്ദ്രം എഫ്.എച്ച്.സിയായി ഉയര്ത്തുന്നതിലൂടെ മലയോരവാസികളായ നിരവധി കുടുംബങ്ങള്ക്കും വിനോദ സഞ്ചാരികള്ക്കുമാണ് ഇതിന്റ പ്രയോജനം ലഭിക്കുക. ഗ്രാമപഞ്ചായത്തിലെ ഒന്നു മുതല് അഞ്ചു വരെ വാര്ഡുകള് ഉള്പ്പെടുന്ന പ്രാഥമികാരോഗ്യ കേന്ദ്രമാണ് വയലട പി.എച്ച്.സി. തലയാട്, കുറുമ്ബൊയില് എന്നീ രണ്ടു സബ് സെന്ററുകളുള്ള ഒ.പി സംവിധാനം, ഫാര്മസി, ലാബ്, ഗര്ഭിണികള്ക്കും കുട്ടികള്ക്കുമുള്ള പ്രതിരോധ കുത്തിവെപ്പുകള്, പൊതുജനാരോഗ്യം, പാലിയേറ്റീവ് പരിചരണം, വാക്സിനേഷന് തുടങ്ങി ആരോഗ്യ രംഗത്തെ നിരവധി സേവനങ്ങള് മികച്ച രീതിയില് തന്നെ നടന്നു വരുന്നുണ്ട്. ഒരു മെഡിക്കല് ഓഫീസര്, ഒരു ഫാര്മസിസ്റ്റ് ഒരു ക്ലര്ക്ക്, രണ്ട് ജൂനിയര് ഹെല്ത്ത് ഇന്സ്പെക്ടര് , രണ്ട് ജെ പി എച്ച് എന് , ഓഫീസ് അസിസ്റ്റന്റ്, നഴ്സിംഗ് അസിസ്റ്റന്റ്, അറ്റന്റര്, പാര്ട്ട് ടൈം സ്വീപ്പര് എന്നിവരും പഞ്ചായത്ത് നിയമിച്ച പാലിയേറ്റീവ് നഴ്സ്, നാഷണല് ഹെല്ത്ത് മിഷന് നിയമിച്ച സ്റ്റാഫ് നഴ്സ്, രണ്ട് ജെ എച്ച് ഐ മാര്, എച്ച് എം സി നിയമിച്ച ലാബ് ടെക്നീഷ്യന് എന്നിവര് സേവനം ചെയ്യുന്നുണ്ട്. എം.എല്.എ അഡ്വ. കെ.എം സച്ചിന് ദേവ് അദ്ധ്യക്ഷത വഹിക്കും. ജില്ലാ മെഡിക്കല് ഓഫീസര് ഡോ. വി. ജയശ്രീ റിപ്പോര്ട്ട് അവതരിപ്പിക്കും. വിവിധ തദ്ദേശ സ്വയംഭരണ സ്ഥാപനങ്ങളുടെ പ്രസിഡന്റുമാര്, അംഗങ്ങള്, രാഷ്ട്രീയ സാമൂഹിക രംഗത്തെ പ്രമുഖര് ചടങ്ങില് സംബന്ധിക്കും. വാര്ത്തസമ്മേളനത്തില് പ്രസിഡന്റ് വി. എം കുട്ടികൃഷ്ണന്, ആരോഗ്യ, വിദ്യാഭ്യസ സ്റ്റാന്ഡിംഗ് കമ്മിറ്റി ചെയര്മാന് ഹരീഷ് ത്രിവേണി, മുന് ഗ്രാമ പഞ്ചായത്ത് വൈസ് പ്രസിഡന്റ് പി.ഉസ്മാന്, ആസൂത്രണ കമ്മിറ്റി ചെയര്മാന് കെ. കെ പത്മനാഭന്, എച്ച് .ഐ. സജില് കുമാര്, റംല ഹമീദ് എന്നിവര് പങ്കെടുത്തു.